لماذا تدعون إن داعش لا تمثل صحيح الدين مع إن معظم كلامها من القرآن والسنة؟ ومن يمثل الدين الصحيح؟
تخيّل معايا واحد سكّير ، قعدت معاه عشان أكلمه في أنه لازم يتوب وكده ، وقلت له لازم نبدأ نصلّح عباداتك وأولها صلاتك ، فقال : لااااا ، ربنا سبحانه وتعالى قال : لا تقربوا الصلاة وأنتم سكارى! ، أبطل خمرة الأول.  من القرآن دا مش كده؟  واحد تاني لقيته فاتح بيت دعارة ، فبأقوله اتق الله واقفله ، قال : اللي جوة كلهم مبسوطين وربنا قال : "ولاتكرهوا فتياتكم على البغاء (إن أردن تحصنًا)" وأنا ما أكرهتش حد.  من القرآن برضه ، مش كده؟  واحد تاني لقيته مصاحب واحدة ورايح جاي معاها ، فبأقوله يا بني حرام ، قال لي : "والمؤمنون والمؤمنات بعضهم أولياء بعض" أشيييخ.  من القرآن مش صح؟  واحد تاني برضه كنت بأكلمه ، فبأقوله : ربنا لم يلد ولم يولد ، قال لي دا مش يقين ، قلت له نعم؟ ، قال لي ربنا بنفسه قال : قل إن كان للرحمن ولد فأنا أول العابدين ، يعني في احتمال ، مش كده؟ ، قرآن برضه.  واحد لقيته مش بيصلي أصلًا ، فقلت له مالك يا بني ، قال لي : ربنا بيقول : فويل للمصلين! ، عايزني أصلي وأكفر؟ ، وللا أكذب القرآن؟ فهمت الفكرة؟ ، أي جاهل غبي مخرّف مالوش عنوان ممكن يستدل بالقرآن ، ودا مش معناه أنه استدلاله صح ، هو حتى لو يبان رصين وبيتكلم باللغة العربية وبيقول : والله وتالله وبالله ، وهذا بإجماع المسلمين .. إلخ. الفكرة يا صديقي أن العلماء على مدار 1400 سنة ما كانوش قاعدين بيبيعوا فجل ، لأ ، دول كانوا قاعدين "يحرروا" مرادات الله ورسوله من كلامهم ، وإزاي نتعبد لله زي ما هو عايز مننا بالظبط ، لما واحد ييجي ينسف مجهود العلماء دول كلهم ويقولك : أنا هتعامل مع القرآن والسنة بمفردي وبجهل عجيب وجرأة أعجب ، لازم يطلع إفرازات زي داعش وغيرها من التيارات المنحرفة. ثم إن الحرفية في التعامل مع النصوص دي مش من سمات الجيل الجديد من الخوارج - اللي هما داعش يعني - لأ ، دول من أيام الأجداد.  عارف سيدنا علي ابن طالب - رضي الله عنه -؟ ، كانوا بيكفروه بقى :) ، وكانوا بيكفروا عثمان بن عفان رضي الله عنه :) ، الصحابة يعني ، ليه بقى؟ ، قالك : حكّم الرجال في دين الله ، والله يقول : "إن الحكم إلا لله" ، من القرآن دا وللا مش من القرآن؟ فهو الفهم السقيم دا مش جديد ، المهم أن احنا نكون فاهمين بس يعني إيه إسلام ويعني إيه دين!  الإسلام شريعة كاملة ومنظومة كبيرة جدًا من التشريعات ، والمسلك دا هو مسلك بني إسرائيل في التعامل مع النصوص لما قال لهم - تعالى - : "فَتُؤْمِنُونَ بِبَعْضِ الْكِتَابِ وَتَكْفُرُونَ بِبَعْضٍ"؟! فمهم نفهم كويس أن إحنا مش بندعي ولا حاجة ، هما بالفعل لا يمثلون صحيح الدين ، ولا يمتون بصلة للإسلام من ناحية تمثيله وفهمه الصحيح.